
Hisztidintartalmú tetrapeptid átmenetifém komplexeinek vizsgálata

Kulcsszavak: hisztidin; tetrapeptid; átmenetifém; komplex
A réz(II)-, nikkel(II)- és a cink(II)ion létfontosságú az élő szervezetek számára. A biológiai rendszerekben főként fehérjéhez kötötten találhatóak meg. Az enzimeknek létfontosságú alkotójaként szerepet játszanak különböző biokémiai folyamatok katalizálásában. Hiányuk, illetve a szervezetben felhalmozott fölöslegük is különböző elváltozásokhoz, betegségekhez vezethet. A kadmium a cinkhez nagyon hasonló elem, gyakran kísérőelemeként is előfordul, de a cinkkel ellentétben erősen toxikus hatású.
A metalloenzimekben a legfontosabb kötőhely a fémionok számára a hisztidin aminosav oldalláncában található imidazol nitrogén. Az így kialakult komplexek szerkezete függ a horgonycsoportot tartalmazó hisztidin helyzetétől és az aminosav szekvenciájától, ugyanis az egyes oldalláncok is hatással vannak a koordinációra. A komplexkémiai folyamatokat nagyban befolyásolja továbbá a fémion természete és a fémion-ligandum arány.
Munkám során egy két hisztidint tartalmazó tetrapeptidet (HisGlyValHis-NH2) állítottam elő szilárd fázisú peptidszintézissel. Először a peptid tisztaságát ellenőriztem, majd pedig a ligandum réz(II)-, nikkel(II)-, cink(II)- és kadmium(II)-komplexeit vizsgáltam pH-potenciometriás, UV-látható spektrofotometriás és CD-spektroszkópiás módszerekkel.
A pH-potenciometriás mérési adatok alapján réz(II)- és nikkel(II)ion esetében is 1:1 fémion-ligandum arányú komplexek ([MLH], [ML], [MLH-1], [MLH-2], [MLH-3]) illetve egy biszkomplex ([ML2]) kialakulását feltételeztük, melyet az UV-látható- és a CD-spektroszkópiás mérések is alátámasztottak. A fémfölösleget tartalmazó mintákban a többmagvú komplexek ([M3L2H-6]) létezését tömegspektrometriai vizsgálatokkal is bizonyítottuk. Cink(II)- és kadmium(II)ion jelenlétében azonban csak [MLH], [ML] és [ML2] összetételű komplexek keletkeztek, az amidnitrogének deprotonálódása nem játszódott le.
Savas pH-tartományban a ligandum hisztaminszerű koordinációval kapcsolódik a fémionokhoz. A lúgos tartomány felé haladva a peptid C-terminális végén lévő imidazolnitrogén deprotonálódása és kapcsolódása is megfigyelhető. Ligandumfelesleg esetén ezt a folyamatot a biszkomplexek képződése késlelteti. A pH további növelése a réz(II)- és a nikkel(II)ion esetében az amidnitrogének deprotonálódásához vezetett, míg a cink(II) és a kadmium(II)ion esetében a titrálás során csapadék jelent meg.



